Onderwyser afgedank ná onbedoelde ‘George Floyd’-opmerking(Argieffoto: Unsplash) ŉ Ervare onderwyseres van die Pinnacle College in Kyalami het vandeesweek die trekpas gekry nadat sy van wangedrag aangekla is. Sonya de Vynck (53) is vroeër vandeesmaand daarvan beskuldig dat sy gesê het sy gaan met die gr. 10-leerders in haar kunsklas doen wat ŉ Amerikaanse polisiebeampte aan George Floyd gedoen het. Floyd is dood toe ŉ polisielid etlike minute lank op sy keel gekniel het. Die voorval het tot groot rassespanning en gewelddadige betogings in die VSA gelei en het ook in Suid-Afrika groot reaksie ontlok. De Vynck het Donderdag, twee dae nadat sy afgedank is, gesê sy is platgeslaan deur die gebeure. Sy het vroeër vandeesmaand ŉ aanlynkunsklas vir gr. 10-leerders aangebied en moes hulle soebat om hul praktiese werk te voltooi. “Die kinders het eenvoudig net nie saamgewerk nie en dit was ŉ gesukkel met die aanlyn klasse. Ek het vir hulle gesê ek gaan op hulle nekke lê tot hulle die werk doen. “My woorde was ‘you know you have to do it. I’m going to lay on your necks until you do it’.” De Vynck sê die Floyd-voorval het nie eens by haar opgekom toe sy die uitdrukking gebruik het nie en dat dit ook nie naastenby haar bedoeling was om enigeen te dreig nie. Sy sê dit was ŉ Afrikaanse sêding wat sy sonder om te dink in die Engelse klas gebruik het en dat sy dít wat met Floyd gebeur het, ten sterkste veroordeel. Kort daarna het ŉ ander leerder van die skool, vir wie De Vynck nie klasgee nie, haar egter op Twitter daarvan beskuldig dat sy gedreig het om dieselfde as wat met Floyd gebeur het, aan die leerders te doen. Dit het ŉ herrie veroorsaak. “Ek was in ŉ toestand daardie dag. Ek het aanvanklik nie geweet waarvan hulle praat nie en het eers gewonder of dit dalk verband hou met die inhoud van die kunsklas wat ek aangebied het.” De Vynck het die betrokke leerders ná die voorval om verskoning gevra en verduidelik wat sy met die opmerking bedoel het. Sy is egter steeds geskors en van wangedrag aangekla en ŉ brief oor die voorval is aan ouers gestuur waarin die skool gesê het hy sal geen rassisme duld nie. De Vynck se tugverhoor is op 11 Junie gehou en op 17 Junie is sy skuldig bevind aan growwe onvanpaste wangedrag. Dinsdag is sy afgedank. Sy het die afgelope ruk boonop haatboodskappe op sosiale media ontvang – onder meer van mense wat sê sy gaan in die hel brand – maar sê ook dat talle leerders en hul ouers haar ondersteun het. “Dit was bisar. Ek voel nog ŉ bietjie verward. Ek weet nie eintlik waarheen nou nie. Die sêding het op die heel verkeerdste tyd gekom.” De Vynck se pa is in Desember onverwags dood en haar ma het gesukkel om sy dood te verwerk. Sy het vanoggend ná ŉ lang siekbed gesterf. Volgens De Vynck is sy bly dat haar ouers minstens dié trauma gespaar is. De Vynck sê sy probeer intussen haar akkreditasie as onderwyser behou. As dié akkreditasie opgeskort word, mag sy nie verder as onderwyseres werk nie. Sy moet na die voorval redes aan die Suid-Afrikaanse Raad van Opvoeders verskaf oor waarom sy steeds as onderwyseres toegelaat mag word. De Vynck sê sy gaan nou eers asem skep en dan haar opsies oorweeg. Sy is eintlik ŉ laerskoolonderwyseres en sê sy het per abuis as kunsonderwyseres geëindig. Sy sal nou alle moontlikhede vir die toekoms ondersoek. “Ek moet my kop hoog hou. Ek het geen bedoeling gehad om iemand te beledig nie. Ek dink dis nou net gebede wat my staande hou, want soms voel hierdie net te veel.” Pinnacle College Kyalami se skoolhoof, Angela Barnard, is ook na die voorval geskors. Na verneem word, is die tugsaak teen Barnard nog nie afgehandel nie.